b"\n_START_ARTICLE_\nGabriel Heinze\n_START_SECTION_\nZgodnja kariera\n_START_PARAGRAPH_\nHeinze je svojo kariero pri\xc4\x8del v domovini pri klubu Newell's Old Boys. \xc5\xbde v prvi sezoni je prejel veliko pozornosti s strani oglednikov razli\xc4\x8dnih evropskih klubov in sledil je prestop v \xc5\xa0panijo k Real Valladolidu. Ko si v prvi sezoni v \xc5\xa0paniji ni uspel priboriti niti enega nastopa, so ga pri Valladolidu posodili na Portugalsko, k lizbonskem Sportingu. V Lizboni je zbral pet nastopov in se kmalu spet vrnil v Valladolid, kjer je postopoma dobival vse ve\xc4\x8d prilo\xc5\xbenosti. Po koncu sezone 2000/01 je okrepil vrste pari\xc5\xa1kega mo\xc5\xa1tva Paris Saint-Germain, v katerem je v treh sezonah skupaj zaigral na ve\xc4\x8d kot 100 tekmah ter prispeval levji dele\xc5\xbe k slavju Pari\xc5\xbeanov v Francoskem pokalu v sezoni 2003/04.\n_START_SECTION_\nManchester United\n_START_PARAGRAPH_\nJunija 2004 se je Heinze pridru\xc5\xbeil Manchester Unitedu, ki je za Argentinca francoskemu PSG-ju izpla\xc4\x8dal 6,9 milijonov funtov od\xc5\xa1kodnine. V Manchestru je nase opozoril \xc5\xbee na debiju septembra 2004, ko je prispeval en zadetek k remiju 2-2 proti Bolton Wanderersom. Nadaljeval je z dobrimi predstavami in se pri enem najve\xc4\x8djih angle\xc5\xa1kih nogometnih klubov hitro ustalil kot prva trenerjeva izbira na polo\xc5\xbeaju levega centralnega branilca._NEWLINE_14. septembra 2005 je na tekmi Lige prvakov proti Villarrealu utrpel resnej\xc5\xa1o po\xc5\xa1kodbo, ki ga je izven igralnega pogona zadr\xc5\xbeala skoraj do konca sezone 2005/06. Pred obra\xc4\x8dunom z Villarrealom je Heinze v Ligi prvakov sicer dvakrat zatresel mre\xc5\xbeo, to mu je uspelo na povratni tekmi kvalifikacij proti mad\xc5\xbearskemu Debrecenu, kon\xc4\x8dni izid je bil 3-0. Na zelenice se je vrnil aprila 2006, a je za United zaigral le na treh sre\xc4\x8danjih, saj ga je vnovi\xc4\x8dna sicer manj\xc5\xa1a po\xc5\xa1kodba spet oddaljila od igranja. Pri Unitedu so v tisti sezoni ugotovili, da nimajo prave zamenjave na polo\xc5\xbeaju levega centralnega branilca, zato so v klub pripeljali Francoza Patrica Evraja. Sezona 2006/07 je bila za Heinzeja zadnja v dresu Uniteda. Svoj prvi gol v sezoni je dosegel 27. februarja 2007 na ponovljeni tekmi petega kola proti Readingu, tekmo so rde\xc4\x8di vragi dobili z izidom 3-2. V sezoni 2006/07 so Unitedove vrste znova red\xc4\x8dile po\xc5\xa1kodbe in v branilskem paru sta se s\xc4\x8dasoma uveljavila Heinze in Wes Brown. Za zadnji dve tekmi v sezoni je Heinze tudi prevzel kapetanski trak, \xc5\xa1lo je za gostovanje pri Chelseaju in doma\xc4\x8do tekmo proti West Ham Unitedu. 21. julija 2007 se je za argentinskega branilca potegoval Unitedov lokalni rival Liverpool, ki je ponudil 6,8 milijonov funtov. Ponudbo so v Manchestru zavrnili.\n_START_SECTION_\nReal Madrid\n_START_PARAGRAPH_\n22. avgusta 2007 je odjeknila novica o Heinzejevi selitvi v Real Madrid. Z madridskim gigantom je Heinze podpisal \xc5\xa1tiriletno pogodbo in postal tretji Unitedov igralec (po Davidu Beckhamu in Ruudu van Nistelrooyju), ki se je pridru\xc5\xbeil Realu. Uradna od\xc5\xa1kodnina je zna\xc5\xa1ala 8 milijonov funtov. V Realovem dresu je debitiral 2. septembra 2007 proti Villarrealu, tedaj je na igri\xc5\xa1\xc4\x8de pri\xc5\xa1el kot zamenjava za Ra\xc3\xbala. \xc5\xa0ele 30. marca 2008 mu je uspel prvi zadetek za beli balet, dosegel ga je ob zmagi s 3-1 proti Sevilli. Heinze je v prvi sezoni v Madridu osvojil \xc5\xa1pansko prvenstvo in \xc5\xa1panski superpokal. V sezoni 2008/09, Heinzejevi drugi v Madridu, Argentincu z Realom ni uspelo osvojiti nobene lovorike. Delni razlog za to je tudi menjava trenerja, saj je Bernda Schusterja decembra 2008 zamenjal Juande Ramos, ki mo\xc5\xa1tva v tako kratkem \xc4\x8dasu ni uspel spraviti skupaj, da bi do konca sezone osvojili vsaj \xc5\xa1pansko prvenstvo. Real je imel v tisti sezoni tudi mo\xc4\x8dnega nasprotnika v Barceloni, ki je pod taktirko Pepa Guardiole osvojila vse mo\xc5\xbene lovorike.\n_START_SECTION_\nMarseille\n_START_PARAGRAPH_\n30. julija 2009 je Heinze podpisal dveletno pogodbo s francoskim prvoliga\xc5\xa1em Marseillom. Od\xc5\xa1kodnina Realu za njegov prestop ni bila razkrita. Heinze je za nove delodajalce dvakrat zadel v Ligi prvakov, prvi\xc4\x8d proti Milanu in drugi\xc4\x8d proti Z\xc3\xbcrichu. Vse od prihoda v klub pa do konca prve sezone 2009/10 je bil vitalen \xc4\x8dlan Marseillove za\xc4\x8detne enajsterice. 27. marca 2010 je svoje mo\xc5\xa1tvo povedel do slavja v finalu francoskega pokala proti branilcu naslova in aktualnemu francoskemu prvaku Bordeauxu. To je bila za Marseille prva lovorika po daljnem letu 1993, ki so zmagali v otvoritveni sezoni Lige prvakov 1992/93. Zmagoslavju v pokalnem tekmovanju je Marseille dodal \xc5\xa1e kon\xc4\x8dno prvo mesto v francoskem prvenstvu (Ligue 1), to je bila njihova prva zvezdica po 18 letih. Po zmagi 5. maja 2010 s 3-1 proti Rennesu, ki je pomenila tudi naslov francoskega prvaka, je trener Didier Deschamps igro svojih varovancev v tisti sezoni opisal kot\xc2\xa0\xc2\xbbizjemno \xc4\x8dlove\xc5\xa1ko dogodiv\xc5\xa1\xc4\x8dino.\xc2\xab\xc2\xa0\n_START_SECTION_\nReprezentan\xc4\x8dna kariera\n_START_PARAGRAPH_\nHeinze je za argentinsko reprezentanco prvi\xc4\x8d nastopil 30. aprila 2003 na prijateljski tekmi proti Libiji. Leta 2004 je bil izbran v argentinsko ekipo za Poletne olimpijske igre, s katero je v Atenah naposled tudi osvojil zlato medaljo. \xc4\x8ceprav je ve\xc4\x8dino sezone 2005/06 izpustil zaradi po\xc5\xa1kodbe, pa ga je argentinski selektor Jos\xc3\xa9 Pekerman uvrstil med potnike na Svetovno prvenstvo 2006 v Nem\xc4\x8dijo. Prvenstvo se je za Argentino kon\xc4\x8dalo v \xc4\x8detrtfinalu, po izvajanju enajstmetrovk se je napredovanja v polfinale veselila gostiteljica Nem\xc4\x8dija._NEWLINE_Heinze je sodeloval na Copi Am\xc3\xa9rici 2007 in svoj edini zadetek na turnirju dosegel v polfinalu proti Mehiki. Kot prvi izmed Argentincev je namre\xc4\x8d na\xc4\x8del mehi\xc5\xa1ko mre\xc5\xbeo, s tem ko je v zadetek z glavo pretvoril podajo Juana Romana Riquelmeja s prostega strela. Argentina je tisto tekmo dobila s 3-0. V finalu je morala Argentina nato priznati premo\xc4\x8d Braziliji._NEWLINE_Heinzeja je novi selektor Diego Maradona uvrstil tudi med potnike na Svetovno prvenstvo 2010 v JAR. \xc5\xbde na prvi tekmi Argentincev je dosegel zadetek, po podaji s kota Juana Sebastiana Verona je \xc5\xbee v tretji minuti zatresel mre\xc5\xbeo Nigerije in s tem tudi postavil kon\xc4\x8dni izid tekme. To je bil njegov tretji reprezentan\xc4\x8dni zadetek v karieri."